लादेन को पनाह क्यों दी, यूएस ने मांगा जवाब  
अमेरिका का दुश्मन नंबर-1 ओसामा बिन लादेन तो मारा गया लेकिन इससे अब पाकिस्तान की मुश्किलें बढ़ गई हैं।
अमेरिका का दुश्मन नंबर-1 ओसामा बिन लादेन तो मारा गया लेकिन इससे अब पाकिस्तान की मुश्किलें बढ़ गई हैं। ओसामा को पनाह देने वाली पाकिस्तानी सेना के लिए जवाब देना मुश्किल हो गया है। ओबामा के आंतरिक सुरक्षा सलाहकार जॉन ब्रेनन का कहना है कि ये मानना मुश्किल है कि बिन लादेन को पाकिस्तान के भीतर कोई मदद नहीं मिल रही थी। ब्रेनन ने कहा कि इन सवालों पर पाकिस्तानी अधिकारियों से बातचीत शुरू हो चुकी है।   जॉन ब्रेनन ने यह भी कहा कि लादेन को छिपाने में पाकिस्तान के रोल की जांच हो रही है। दरअसल, अमेरिका ने पाकिस्तान को इस ऑपरेशन की भनक तक नहीं लगने दी और एक अमेरिकी अधिकारी के मुताबिक पाकिस्तान को ऐबटाबाद के ऑपरेशन के बारे में तब तक नहीं बताया गया जब तक कि अमेरिकी हेलीकॉप्टर पाकिस्तान की सीमा से निकल नहीं गए।